Honderde woon Karabo se begrafnis byKarabo Mokoena se begrafnisdiens Vrydag in Soweto (19 Mei 2017) Foto: Siphelele Dludla/ANA Boodskappe van “geen geweld teen vroue” was Vrydag te sien by die somber, emosionele begrafnisdiens van Karabo Mokoena in Soweto. Honderde roubeklaers het binne en buite die klein saal bymekaargekom terwyl ŉ paar mans, insluitend regeringsbeamptes, beurte gemaak het om langs Mokoena se wit kis te staan met plakkate met boodskappe wat geweld teen vroue veroordeel. “Geen vrou vra of trek aan om verkrag te word nie. Wees ŉ man, respekteer jouself,” was op een plakkaat te sien. Karabo se suster, Bontle, het ŉ huldeblyk aan haar sussie gebring en gesê sy het “ŉ vriendin, haar steunpilaar”, verloor. “Al hierdie mense het ons familie in hierdie uur van nood ondersteun. Ek sal graag die vriendskappe wil voortsit wat ons gevestig het,” het sy tussen haar snikke deur gesê. Susan Shabangu, minister van vroue en kinders in die presidensie, het Bathabile Dlamini, minister van maatskaplike ontwikkeling, het saam met talle ander bekendes die begrafnisdiens bygewoon. Mokoena, ŉ student aan die Regenesys-sakeskool, was ook ŉ vrywilliger by Freda House, ŉ skuiling vir hawelose vroue en slagoffers van huishoudelike geweld in Bellevue. Sy was passievol oor vroue- en kinderregte. Haar verkoolde liggaam is op 29 April in ŉ sloot in Bramley gevind, ŉ dag nadat sy as vermis aangemeld is uit haar kêrel se woonstel. Haar kêrel, Sandile Mantsoe, is in aanhouding en staan tereg op aanklag van moord. Mokoena is by Wespark-begraafplaas ter ruste gelê. Lees alle vorige berigte oor Karabo Mokoena op Maroela Media.